«Paxtakor» - «Qizilqum» va «Nasaf» - «Lokomotiv» o‘yini hakamlari Superligadan chetlatildi

Superliganing 6-turidan o‘rin olgan ikkita o‘yin hakamlari qoniqarsiz baho olgan. Bu haqda O‘FF Hakamlar va nazoratchilar boshqarmasi boshlig‘i Ma'mur Saidqosimov «Futbol Ekspress» gazetasiga bergan intervyusida aytib o‘tgan.
Xususan, «Paxtakor» - «Qizilqum» (2:1) bahsini boshqargan Vadim Agishev har ikkala jamoa darvozasiga penalti belgilashda xatoga yo‘l qo‘ygani uchun 4 ballga  (2 baho) loyiq ko‘rilgan.
«Nasaf» - «Lokomotiv» (2:1) o‘yinida ishlagan Ilgiz Tantashev esa mehmonlar gol urgan vaziyatda qoida buzilganiga e'tibor qilmagan. Natijada, nazoratchi tomonidan 4 ballga (2 baho) loyiq ko‘rilgan.
Endi har ikkala hakam ham Superliga emas, Pro-liga bahslarini boshqarishadi. Ularning qachon Superligaga qaytishi ma'lum emas.